กรณีศึกษา วุ้นดำเนินสะดวก
วุ้นที่ชื่อดำเนินสะดวก ธุรกิจวุ้นมะพร้าวธรรมดา ที่เริ่มต้นจากธุรกิจในครอบครัว ใครจะไปคิดว่าวันนี้จะสามารถส่งออกไปไกลถึงต่างประเทศ ที่มาของเรื่องนี้เป็นยังไง ลงทุนแมนจะเล่าให้ฟัง
9 ก.ค. 2561

กรณีศึกษา วุ้นดำเนินสะดวก / โดย ลงทุนแมน
วุ้นที่ชื่อดำเนินสะดวก
ธุรกิจวุ้นมะพร้าวธรรมดา ที่เริ่มต้นจากธุรกิจในครอบครัว
ใครจะไปคิดว่าวันนี้จะสามารถส่งออกไปไกลถึงต่างประเทศ
ที่มาของเรื่องนี้เป็นยังไง
ลงทุนแมนจะเล่าให้ฟัง
ดำเนินสะดวกเป็นอำเภอหนึ่งของจังหวัดราชบุรี
ซึ่งแน่นอนว่าวุ้นดำเนินสะดวกก็ถือกำเนิดจากจังหวัดนี้
วุ้นดำเนินสะดวกก่อตั้งโดยคุณนพพล ภู่แย้ม โดยมีครอบครัวทำกิจการเปิดร้านขายยา
ดังนั้น เมื่อคุณนพพลเรียนจบแล้ว ทางครอบครัวของเขาก็อยากให้เขามาสืบทอดกิจการร้านขายยา
แต่ในความเป็นจริงกลับไม่เป็นเช่นนั้น
ตอนที่คุณนพพลเรียนปริญญาโท เขาได้เจอเพื่อนขับรถมาเรียน เขาเลยถามเพื่อนว่า รถคันนี้พ่อแม่ซื้อให้หรือเปล่า เพื่อนของเขาตอบว่า ซื้อมาด้วยเงินของตัวเอง จากการทำธุรกิจขายลูกชิ้นที่บ้าน
เมื่อได้ยินแบบนั้น คุณนพพลเลยอยากเปลี่ยนตัวเอง จากสมัยก่อนที่จะเอาอะไรก็จะขอเงินพ่อแม่ซื้ออย่างเดียว เปลี่ยนความคิดว่า ถ้าเขาอยากได้อะไรนั้น เขาต้องหาเงินมาซื้อด้วยตัวเขาเอง
ดังนั้น เมื่อเรียนจบงานที่เขาทำครั้งแรกคือ เซลส์ขายลูกชิ้นหมูในโรงงานเพื่อน..
แต่เพื่อนคนนี้บอกเขาว่า งานนี้หนักมาก ถ้าเหนื่อยห้ามมาบ่นนะ
อย่างที่เพื่อนบอก ช่วงที่คุณนพพลเป็นเซลส์นั้นทรหดมาก เขาเคยออกจากกรุงเทพไปหาลูกค้าที่ภาคอีสานตอนตี 3 แล้วตีรถกลับมากรุงเทพตอนตี 3 ของอีกวัน
เขาเล่าว่า ช่วงนั้นทำงานหนักจนแทบไม่ได้กลับไปเยี่ยมที่บ้านเจอพ่อแม่เท่าไร แต่งานนี้ก็สร้างรายได้ให้เขาดีมากจนทำให้เขามีทั้งบ้าน และรถด้วยตัวของเขาเอง
แต่โลกนี้ไม่ได้สวยงามเสมอไป
มีวันดีก็ต้องมีวันที่แย่
มีวันหนึ่งขณะที่คุณนพพลทำงานอยู่นั้น ทางบ้านได้โทรมาบอกเขาว่า พ่อเขาเสียแล้ว..
คุณนพพลเล่าว่า คำพูดที่เขาได้ยินทำให้เขารู้สึกเหมือนกับว่า สวิตช์ไฟในตัวเขาถูกปิดทันที
เหตุการณ์นี้ทำให้เขาตัดสินใจกลับบ้านมารับช่วงต่อกิจการที่บ้านที่ทำร้านขายยาทิพโอสถ
แต่ระหว่างนั้น เขาก็มองช่องทางที่ทำธุรกิจอื่นไปด้วย ซึ่งการที่เขาเลือกทำวุ้นมะพร้าว เพราะที่ราชบุรีมีวัตถุดิบที่มีคุณภาพเยอะ ไม่จำเป็นต้องไปหาที่ไหนไกล
เขาจึงนำมะพร้าวมาแปรรูป เพราะเขาเชื่อว่ามะพร้าวลูกละไม่ถึง10 บาท ถ้านำมาแปรรูปเพิ่มมูลค่าให้เป็นวุ้นมะพร้าวน่าจะสร้างรายได้ส่งออกถึงถ้วยละ 40 บาทได้
แต่เรื่องราวไม่ได้ง่ายแบบนั้น
ช่วงแรกคุณนพพลเล่าว่า ใช้เวลาทำอยู่หลายเดือน เทวุ้นและน้ำมะพร้าว ทิ้งแล้วทิ้งอีกกว่าจะได้วุ้นในแบบที่เขาต้องการ
หลังจากนั้น เขาจึงนำวุ้นมะพร้าวไปขายแต่มีเพียงร้านเดียวที่ยอมรับ จากทั้งหมด 10 ร้าน..
ไม่แปลกที่ความรู้สึกท้อแท้จึงตามมา
แต่แม้จะล้มเหลวตอนแรก แต่คุณนพพลไม่ยอมล้มเลิก เขากลับมาทบทวนข้อผิดพลาด และกลับไปหาร้านที่ปฏิเสธเขาอีกที ครั้งนี้เขาเปิดวุ้นมะพร้าวให้ชิมก่อน ซึ่งสุดท้ายทุกร้านปฏิเสธความอร่อยไม่ได้ วุ้นของเขาจึงได้มาวางขายในร้านค้า
หลังจากนั้นวุ้นดำเนินสะดวก จึงเริ่มขยายตลาดออกต่างจังหวัด เข้าไปขายในห้าง ซึ่งทำให้วุ้นดำเนินสะดวกเริ่มเป็นที่รู้จัก โดยเฉพาะการเข้าไปขายในสยามพารากอน ซึ่งเป็นที่ที่ตัวแทนจำหน่ายที่จีนแวะมาซื้อและชิมจนติดใจ สุดท้ายติดต่อมาที่เขาเพื่อนำไปขายในจีน
ปัจจุบัน วุ้นดำเนินสะดวก มีรายได้มาจากในประเทศ 50% ต่างประเทศ 50%
โดยต่างประเทศที่ส่งไปขายเช่น มาเลเซีย สิงคโปร์ จีน ฮ่องกง เป็นต้น
รายได้ บริษัท ดำเนินฟู้ด จำกัด
ปี 2558 รายได้ 299,644 บาท
ปี 2559 รายได้ 6.45 ล้านบาท
ปี 2560 รายได้ 13.17 ล้านบาท
คุณนพพลบอกว่า ในการทำธุรกิจทุกคนล้วนแต่ต้องเจอปัญหาและอุปสรรคด้วยกันทั้งนั้น
เพียงแต่ต้องใจเย็น ตั้งสติ และคิดทบทวนให้ได้ว่าข้อผิดพลาดอยู่ตรงไหน
เราอาจจะล้มเหลวได้แต่ถ้าเราไม่ล้มเลิกไปก่อน เราก็มีโอกาสประสบความสำเร็จได้เช่นกัน..
----------------------
วุ้นดำเนินสะดวก แอปลงทุนแมนก็อ่านสะดวก โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
[8065].